Apstiprināts

ar Ogres novada pašvaldības domes

18.12.2024. sēdes lēmumu

(protokols Nr.21; 32.)



**Ogres Muzikālā teātra stratēģija (2025 - 2029)**

**Ogre, 2024**

# Saturs

[Saturs 2](#_Toc185249903)

[1. Ievads 3](#_Toc185249904)

[2. Esošās situācijas raksturojums 4](#_Toc185249905)

[2.1.Vides analīze (SVID) 6](#_Toc185249906)

[3. Objekta darbības pilnvarojums 8](#_Toc185249907)

[4. Ogres Muzikālā teātra struktūra 9](#_Toc185249908)

[5. Misija. Vīzija. Funkcijas un uzdevumi 12](#_Toc185249909)

[6. Darbības mērķi 13](#_Toc185249910)

[7. Muzikālā teātra galvenās mērķa grupas 14](#_Toc185249911)

[8. Muzikālā teātra ilgtspējīgas darbības nodrošināšana 14](#_Toc185249912)

[9. Sadarbības partneri 15](#_Toc185249913)

[10. Infrastruktūras attīstības plānotās darbības 16](#_Toc185249914)

[10.1.Teritorijas attīstības koncepts 16](#_Toc185249915)

[10.2.Arhitektūras risinājumi 16](#_Toc185249916)

[10.3.Inženierkomunikācijas 18](#_Toc185249917)

[10.4.Būvakustika un vides aizsardzības pasākumi 18](#_Toc185249918)

[11. Sagaidāmie stratēģijas īstenošanas ieguvumi un rezultāti 19](#_Toc185249919)

[12. Publicitātes, komunikācijas pasākumi, sabiedrības iesaiste 20](#_Toc185249920)

# Ievads

Ogres Muzikālā teātra darbības stratēģija (turpmāk tekstā – stratēģija) ir vidējās plānošanas dokuments 2025. – 2029. gadam, kas izstrādāts, pamatojoties uz “Pašvaldību likuma” 4. panta pirmās daļas 5. punktu. Stratēģijas mērķis ir noteikt Ogres Muzikālā teātra prioritāros darbības virzienus, mērķus, uzdevumus un nepieciešamo finansējumu to īstenošanai saskaņā ar Ogres novada ilgtspējīgas attīstības stratēģiju 2013. - 2037. gadam un Ogres novada Attīstības programmu, tās investīciju plānu, lai attīstītu Ogres pilsētas kultūras un tūrisma nozari, saglabātu, aizsargātu un attīstītu nozīmīgu kultūras, arhitektūras mantojumu.

Stratēģijas izstrādē ņemti vērā arī šādi plānošanas dokumenti:

▪ Latvijas ilgtspējīgas attīstības stratēģija līdz 2030. gadam (10.06.2010.);

▪ Nacionālais attīstības plāns 2021. - 2027. gadam (02.07.2020.);

▪ Kultūrpolitikas pamatnostādnes 2022. - 2027. gadam “Kultūrvalsts” (01.03.2022.);

▪ Ogres novada ilgtspējīgas attīstības stratēģija 2013. - 2037. gadam.

Ogres Muzikālā teātra darbības pamatā ir nodrošināt ilgtspējīgu un augstvērtīgu māksliniecisko un saimniecisko darbību nolūkā sekmēt augstvērtīgu kultūras pakalpojumu pieejamību sabiedrībai, kā arī ar citiem tautsaimniecības sektoriem, kas sekmēs Ogres un reģiona ekonomisko izaugsmi. Vienlaikus tā uzskatāma par nozīmīgu daudzfunkcionālu kultūrbūvi ne tikai reģiona, bet arī nacionālā līmenī.

# Esošās situācijas raksturojums

Tautas nams Ogrē tika celts 20. gadsimta 20. gados ar sabiedrības saziedotiem līdzekļiem un 20. gadsimta 80. gados, Atmodas laikā, tajā tika uzvilkts sarkanbaltsarkanais karogs. Saskaņā ar Ogres novada pašvaldības saistošajiem noteikumiem noteikts vēsturiski aizsargājamas ēkas statuss, svarīgi ir saglabāt šīs vēsturiskās ēkas vērtību. Ogres novada pašvaldības 2018. gada 21. jūnija saistošo noteikumu Nr. 12/2018 “Lokālplānojums kā Ogres novada teritorijas plānojuma grozījumi aizsargājamās apbūves teritorijās Ogres pilsētas centrā un tām piegulošajām teritorijām. Teritorijas izmantošanas un apbūves noteikumi” (turpmāk – Lokālplānojums) grafiskajā pielikumā “Funkcionālais zonējums” zemes vienība ar kadastra apz. 7401 001 0369, kurā atrodas Tautas nams, iekļauts Vietējas nozīmes kultūrvēsturiskā un dabas teritorijā (TIN42). Lokālplānojuma 275. punkts noteic, ka, TIN42 teritorijā jāveicina vēsturisko ēku saglabāšana un, veicot vēsturiskas apbūves pārbūvi, saglabājami vēsturiskie ēku apjomi, apbūves mērogs, oriģinālie apdares materiāli, dekora elementi, lietotie pilsētvidei raksturīgie būvmateriāli, kā arī vēsturiskie interjeri.

Tā kā pašreizējā Ogres Tautas namā esošās telpas nevar pielāgot visu mūsdienu prasībām nepieciešamo funkciju nodrošināšanai, paredzēts esošo Tautas namu pārbūvēt, pievienojot no jauna būvētu ēkas apjomu, neaizsedzot skatu leņķus uz Tautas namu ne no Rīgas ielas, ne arī no Brīvības ielas. No jauna būvējamo ēkas daļu paredzēts veidot ar pietāti pret vēsturisko ēku, to starp, jaunā apjoma augstumu pakārtojot esošā Tautas nama tornīšu dominancei.

Jaunajā apjomā atradīsies lielā zāle (643 skatītāju vietas) un skatuve, publiskās telpas, kafejnīca, noliktavas un tehniskās telpas. Savukārt pašreizējā Ogres Tautas nama ēkā būs administrācija, mēģinājuma zāles un ģērbtuves.

Pārbūvējot esošā Tautas nama iekštelpas, tiks saglabāti esošās ēkas arhitektoniskie akcenti – jumta torņi, kā arī vēsturisko interjeru detaļas, nemainot ēkas vienkāršo vēsturisko tēlu, tiks uzlabota abu ēku kopējā funkcionālā loģistika.

Lai arī iedzīvotāju kopējam skaitam Latvijā ir tendence samazināties, tomēr vienlaikus palielinās iedzīvotāju vēlme sakārtot savu vidi, uzlabot infrastruktūru, ieviest jaunas atpūtas iespējas, saglabājot kultūras tradīcijas un pilnveidot kultūras pasākumus un to kvalitāti. Iedzīvotāji aktīvi iesaistās pašvaldības organizētajos kultūras, vēstures izzināšanas un citos pasākumos, aktivitātēs.

Ogre ik gadu veic nepieciešamos pasākumus, lai saglabātu tās unikālo kultūras un vēstures vidi.

Latvija ir vienīgā Eiropas Savienības valsts, kur nav izveidots operetes vai muzikālais teātris, un Ogre atrodas piemērotā lokācijas vietā, līdz ar to ir atbilstoša jaunas kultūrtelpas darbības nodrošināšanai. Izveidojot muzikālo teātri Ogrē, Ogres novadam tiktu dota iespēja piesaistīt gan novada iedzīvotājus, gan papildu cilvēkus, kuri izmantos vietējos pakalpojumus – kafejnīcas, tirdzniecības vietas, tūrisma apskates objektus u.c. tādejādi arī veicinot uzņēmējdarbības attīstību. Papildus jāņem vērā, ka muzikālā teātra izveide Ogrē sniegtu jaunas attīstības perspektīvas Ogres Mūzikas un mākslas skolai, kurā ik gadu profesionālās ievirzes izglītību mūzikā apgūst vairāk kā 700 audzēkņi. Kā arī dot iespēju Ogres teātrim realizēt jaunus projektus, kurš sevi ir pierādījis ar augstu profesionalitāti.

2024.gadā izstrādāts un Ogres novada būvvaldē apstiprināts būvprojekts “Muzikālais teātris Rīgas ielā 15, Ogrē, Ogres novadā”, saņemta būvatļauja.

Būvprojekts sadalīts sekojošās kārtās:

1. kārta - "Neatkarības laukums un tā pieguļošas teritorijas Ogrē pārbūve":

- kārta paredz Brīvības ielas un Rīgas ielas pārbūvi un Grīvas prospekta satiksmes pārorganizāciju;

- lietošanas veids pēc būvju klasifikācijas - 2112, Ielas, ceļi un laukumi;

- būvdarbi uzsākti - 2024. gada jūlijā;

- plānotais būvdarbu izpildes termiņš - 2025. gads aprīlis.

2. kārta - "Auto stāvlaukuma izbūve Brīvības ielā 3, Ogrē":

- kārta paredz auto stāvlaukuma izbūvi adresē Brīvības iela 3;

- lietošanas veids pēc būvju klasifikācijas - 2112, Ielas, ceļi un laukumi;

- izsludināts atklātais konkurss - 2024. gada novembrī;

- plānots uzsākt būvdarbus - 2025. gadā;

- plānotais būvdarbu izpildes termiņš - 2025. gads.

3. kārta - “Rotaļu laukuma izbūve Brīvības ielā 3, Ogrē”:

- kārta paredz rotaļu laukuma izbūvi un teritorijas labiekārtošanu adresē Brīvības iela 3;

- lietošanas veids pēc būvju klasifikācijas - 2411, Sporta laukumi;

- izsludināts atklātais konkurss - 2024. gada novembrī;

- plānots uzsākt būvdarbus - 2025. gadā;

- plānotais būvdarbu izpildes termiņš - 2025. gads.

4. kārta - “Tautas nama pārbūve par Muzikālo teātri Rīgas ielā 15, Ogrē, Ogres novadā, 4. kārta”:

- kārta paredz esošā Tautas nama pārbūvi, izveidojot jaunu ēkas apjomu, paplašinot telpas Rīgas ielā 15;

- lietošanas veids pēc būvju klasifikācijas - 1261, Ēkas plašizklaides pasākumiem.

5. kārta - “Tautas nama pārbūve par Muzikālo teātri Rīgas ielā 15, Ogrē, Ogres novadā, 5. kārta”:

- kārta paredz esošā Tautas nama pārbūvi, pielāgojot to nākotnes piebūves vajadzībām Rīgas ielā 15;

- lietošanas veids pēc būvju klasifikācijas – 1261, Ēkas plašizklaides pasākumiem.

## 2.1.Vides analīze (SVID)

|  |  |
| --- | --- |
| Stiprās puses | Vājās puses |
| 1. Vienīgais muzikālais teātris Latvijā; 2. Izdevīgs ģeogrāfiskais stāvoklis – atrodas tuvu Latvijas galvaspilsētai, atrodas Ogres pilsētā, nodrošinot ērtu pieejamību iedzīvotājiem; 3. Ērta un izdevīga sabiedriskā transporta pieejamība, dzelzceļa stacija un autoosta; 4. Vēsturiska un sakārtota kultūrvide; 5. Multifunkcionāla ēka dažādu pasākumu organizēšanai; 6. Plaša pieguļošā teritorija; 7. Pastāvīgas un atpazīstamas kultūras un pasākumu tradīcijas; 8. Stabils kultūras pasākumu apmeklētāju loks; 9. Jaunas darbavietas profesionāliem māksliniekiem; 10. Jaunas darbavietas Muzikālā teātra ikdienas darbības nodrošinājumam un citiem pakalpojumiem; 11. Regulāra, pārdomāta un vispusīga informācijas nodrošināšana; 12. Telpu un izkārtojuma iespējas izmantošanas; 13. Mākslinieciskās vadības ilggadēja sadarbība ar vadošajām pasaules koncertaģentūrām un mūzikas, mākslas asociācijām; 14. Vietējo un reģionālo plašsaziņas līdzekļu atbalsts informācijas izplatīšanai un reklamēšanai; 15. Esošo Ogres novada objektu plānotā attīstība un jaunu tūrisma objektu veidošanās; 16. Pieaugoša uzņēmēju aktivitāte novada plānošanā un attīstībā; 17. Potenciāls attīstīt – nakšņošanas un ēdināšanas piedāvājumus; 18. Apartamenti viesmāksliniekiem. | 1. Ogres Muzikālajam teātrim ir vēsturiski aizsargājamas ēkas statuss, kas var norādīt uz noteiktiem izaicinājumiem, kas saistīti ar šī statusa uzturēšanu un prasībām; 2. Būvdarbi Tautas nama ēkā ir jāveic, ievērojot arhitektoniski mākslinieciskās izpētes noteiktās rekomendācijas; 3. Nepietiekošā daudzumā naktsmītnes viesiem Ogres pilsētā; 4. Nepietiekošs finansējums nacionālu kultūras objektu būvniecībai un rekonstrukcijai; |
| Iespējas | Draudi |
| 1. Finansējuma piesaiste no dažādiem finanšu avotiem; 2. Veicināt un popularizēt kultūrtūrisma iespējas Ogres novadā; 3. Veiksmīgas sadarbības iespējas ar citiem Latvijas reģioniem mūzikas un mākslas pasākumu organizēšanā; 4. Privātās un publiskās partnerības iespēju izmantošana; 5. Iesaistīšanās dažādos projektos, lai sekmētu piedāvāto pakalpojumu attīstību; 6. Daudzveidīgs un laikmetīgs kultūras pakalpojumu klāsta piedāvājums un izglītošanas iespējas dažādām sabiedrības grupām; 7. Telpu daudzveidīgas izmantošanas iespējas; 8. Kultūrtūrisma mārketinga attīstība; 9. Darbinieku profesionālās kapacitātes pilnveidošana; 10. Starptautiska mēroga kultūras pasākumu un festivālu organizēšana; 11. Pakalpojumu klāsta ģimenēm ar bērniem pilnveide. | 1. Valsts kultūrpolitikas nestabilitāte attiecībā uz finansējumu kultūras nozarei; 2. Zema maksātspēja par kvalitatīvu kultūras produktu; 3. Kvalificēta darba spēka trūkums darbam reģionā (saistībā ar nekonkurētspējīgu atalgojumu kultūras nozarē); 4. Iespējama politiskā atbalsta samazināšanās kultūrai kā vienai no prioritārajām nozarēm novadā. |

# Objekta darbības pilnvarojums

Latvijas Republikas Kultūras ministrija un Ogres novada pašvaldība 2021. gada 26. februārī parakstīja nodomu protokolu par Muzikālā teātra izveidošanu Ogrē, vienojoties par sadarbības principiem Muzikālā teātra izveidošanai Ogres pilsētā. 2021. gada 26. februāra nodomu protokols paredz, ka Kultūras ministrija sadarbojas ar Ogres novada pašvaldību finanšu līdzekļu piesaistē Muzikālā teātra ēkas būvniecībai un darbības nodrošināšanai un veicina daudzpusīgas profesionālās mākslas, tostarp muzikālā teātra, attīstību un pieejamību reģionos, paredzot šim mērķim finansējumu Valsts kultūrkapitāla fonda īstenotajās mērķprogrammās, savukārt Ogres novada pašvaldība pēc Muzikālā teātra ēkas nodošanas ekspluatācijā apņemas tajā nodrošināt kultūras pasākumu īstenošanu, t.sk., pieejamību sabiedrībai, izmantošanu valsts un Ogres novada pašvaldības institūcijām, kā prioritāti nosakot Muzikālā teātra uzvedumu un pasākumu īstenošanu.

Muzikālā teātra darbības joma un piešķirtās tiesības veikt pārvaldes uzdevumus un sniegt pakalpojumus izriet no Pašvaldību likuma 4. panta pirmās daļas 5. punktā sniegt iedzīvotājiem daudzveidīgu kultūras piedāvājumu un iespēju piedalīties kultūras dzīvē, sekmēt pašvaldības teritorijā esošā kultūras mantojuma saglabāšanu un sniegt atbalstu kultūras norisēm.

Atbilstoši Kultūras institūciju likuma 2. pantam, Muzikālā teātra darbības pamatmērķis ir kultūras vērtību radīšana, izplatīšana vai saglabāšana, nodrošinot kultūras vērtību pieejamību, specializētas programmas, veikt kultūrizglītojošo darbu, organizēt kultūras pasākumus, vērtēt un analizēt kultūras informāciju un nodrošināt tās pieejamību sabiedrībai, rosināt sabiedrībā interesi par kultūru un apmierināt sabiedrības kultūras vajadzības. Stratēģija nosaka, ka kultūra var veicināt straujāku Latvijas ekonomisko izaugsmi, kas saskan ar Ogres Muzikālā teātra mērķi - veicināt reģiona sociālekonomisko attīstību, uzlabojot kultūrvidi. Latvijas ilgtermiņa attīstības stratēģija aicina sekmēt radošumu, veidojot visiem atvērtu, jaunrades darbībai nepieciešamu infrastruktūru.

# Ogres Muzikālā teātra struktūra

Ogres Muzikālā teātra vadības organizatoriskā struktūra ir līdzvērtīga citām kultūras iestādēm Latvijā. Struktūra veidota, lai nodrošinātu māksliniecisko, administratīvo un tehnisko darbību.

Vadības līmenis:

* Muzikālā teātra vadītājs: atbild par teātra stratēģisko vadību, finanšu pārvaldību un sadarbību ar valsts vai pašvaldības institūcijām, pārrauga visas teātra darbības;
* mākslinieciskais vadītājs: strādā ciešā sadarbībā ar režisoriem, horeogrāfiem, scenogrāfiem un citiem māksliniekiem;
* galvenais diriģents: atbild par teātra radošo virzienu, repertuāra izvēli un māksliniecisko kvalitāti;
* saimniecības vadītājs: organizē Muzikālā teātra saimnieciskajai darbībai nepieciešamo materiālu iegādi, kontrolē to izlietošanu un uzglabāšanu; organizē telpu un teritorijas uzkopšanu ikdienā un pasākumu norises laikā;

Mākslinieciskais personāls:

* diriģenti;
* dziedātāji - solisti;
* koris - 24 mākslinieki;
* dejotāji - 16/18 mākslinieki;
* simfoniskais orķestris - 66 mākslinieki;
* kostīmu mākslinieks - ārpakalpojums, tiek piesaistīts uz konkrēto jauniestudējumu;
* režisors - ārpakalpojums, tiek piesaistīts uz konkrēto jauniestudējumu;
* dramaturgs - ārpakalpojums, tiek piesaistīts uz konkrēto jauniestudējumu;
* scenogrāfs - ārpakalpojums, tiek piesaistīts uz konkrēto jauniestudējumu;
* izrāžu vadītājs/i - 2 darbinieki;
* suflieris/i

Tehniskais personāls:

* izrāžu tehniskais producents - atbild par tehniskā un mākslinieciskā personāla sadarbības procesu jauniestudējuma tapšanas procesā un ikdienas darba procesos;
* dekorāciju izgatavošanas un uzturēšanas speciālisti: atbild par savlaicīgu dekorāciju sagatavošanu izrādei;
* skatuves mehānismu apkalpošanas speciālisti: atbild par skatuves tehniku, uzturēšanu un apkopi;
* skatuves skaņas un gaismas speciālisti;
* kostīmu izgatavošanas un uzturēšanas speciālists;

Atbalsta personāls:

* garderobisti, apkopēji, dežuranti.

Izveidojot jaunas darba vietas, tiks nodrošināta sociālā iekļaušana, tādejādi mazinot bezdarba līmeni gan novadā, gan plašākā reģionā.

# Misija. Vīzija. Funkcijas un uzdevumi

**Ogres Muzikālā teātra misija** irveicināt Muzikālā teātra žanra attīstību Latvijā, nodrošinot augstvērtīgas profesionālās mākslas pieejamību sabiedrībai.

**Ogres Muzikālā teātra vīzija** ir kļūt par nozīmīgu un atpazīstamu kultūras telpu ne tikai Latvijā un Baltijā, bet arī Eiropā, kas piedāvās augstas kvalitātes muzikālā teātra iestudējumus un koncertus. Tie papildinās Latvijas kultūras dzīvi, nodrošinot daudzpusīgu un laikmetīgu kultūras pasākumu piedāvājumu  dažādām sabiedrības grupām.

Lai nodrošinātu regulāru apmeklētāju skaitu un tā pieaugumu, ir veikta Muzikālā teātra darbības virzienu un uzdevumu izstrāde, nodrošinot pēc iespējas plašāku un dažādām iedzīvotāju grupām atbilstošu pakalpojumu klāstu.

**Funkcijas un uzdevumi:**

1. Nodrošināt daudzveidīgu muzikālā teātra žanru Latvijas un ārvalstu profesionālās skatuves mākslas, mūzikas, vizuālās un jauno mediju mākslas pieejamību Latvijā un Baltijā;
2. Sekmēt Ogres novada, kā profesionālās mākslas centra, attīstību, veidojot augstvērtīgus mākslas produktus un integrētus starptautiskus projektus;
3. Bagātināt sabiedrības muzikālo pieredzi, veicot rūpīgu repertuāra atlasi Muzikālā teātra organizētām izrādēm un koncertiem. Piedāvājot daudzveidīgu repertuāra programmu, tiek veicināts pieprasījums pēc augstvērtīga mākslas produkta;
4. Organizēt klasiskās un mūsdienu akadēmiskās mūzikas, profesionālā teātra, dejas pasākumus, kā arī profesionālās vizuālās mākslas izstādes;
5. Vērtēt un analizēt aktuālo informāciju par profesionālās mākslas procesiem, nodrošinot tās pieejamību plašākai auditorijai, rosināt sabiedrības interesi un izpratni par augstvērtīgu profesionālo mākslu;
6. Sniegt ar Muzikālā teātra ēku un pamatdarbību saistītus pakalpojumus fiziskām un juridiskām personām;
7. Nodrošināt Muzikālā teātra lietojumā esošo nekustamā īpašuma apsaimniekošanu, mantas un finanšu līdzekļu efektīvu izmantošanu;
8. Veicināt Muzikālā teātra atpazīstamību, radot unikālus, nozīmīgus un starptautiska mēroga projektus;
9. Sadarbība ar kultūriziglītības iestādēm - Ogres novada Mūzikas un mākslas skolas; Mākslu izglītības kompetences centra Nacionālo Mākslu vidusskolām - Jāņa Rozentāla mākslas skola, Emīla Dārziņa mūzikas skola, Rīgas Doma kora skola, Rīgas Baleta skola; Jāzepa Vītola Latvijas Kultūras akadēmija, Latvijas Mākslas akadēmija, Latvijas Kultūras akadēmija un citas kultūrizglītības iestādes Latvijā un Baltijas valstīs;
10. Reģionāla, nacionāla un starptautiska līmeņa pasākumi;
11. Izveidot un turpināt sadarbību ar sadarbības partneriem, institūcijām, t.sk., ārzemju partneriem;

# Darbības mērķi

**Ogres Muzikālā teātra mērķis** ir izveidot daudzfunkcionālu profesionālās mākslas centru, kurš piedāvās kultūras vērtību saglabāšanu, jaunrades veicināšanu, sadarbību ar kultūrizglītības iestādēm, kā arī daudzpusīgu muzikālā teātra žanra attīstību un veicinās sabiedrības ieinteresētību pēc profesionālās skatuves mākslas un nodrošinās tās pieejamību visām sabiedrības grupām.

**Muzikālā teātra** darbības **pamatmērķis** ir attīstīt kultūras infrastruktūru nacionāli nozīmīgu pakalpojumu īstenošanai, kultūras vērtību radīšana, izplatīšana un saglabāšana. Par mērķi ir izvirzāma ilgtspējīga un sabiedrībai pieejama kultūra cilvēka izaugsmei un nacionālas valsts attīstībai. Izvirzītā mērķa sasniegšanā galvenā loma ir kultūras piedāvājuma pieejamības nodrošināšanai, garantējot ikvienam Latvijas pilsonim un iedzīvotājam vienlīdzīgas iespējas izmantot daudzveidīgu kultūras piedāvājumu un aktīvi iesaistīties kultūras procesos, neatkarīgi no cilvēka dzīvesvietas, vecuma, dzimuma, tautības, izglītības vai ienākumu līmeņa. Saprotot, ka ikvienam ir atšķirīgas kultūras vajadzības, kultūrpolitikas īstenošanā uzsvars likts uz sabalansētu visu kultūras apakšnozaru attīstību, nodrošinot nepieciešamos priekšnosacījumus to darbībai un attīstībai, no kuriem visbūtiskākais ir nozaru cilvēkresursi un profesionalitāte, tādējādi nodrošinot augstvērtīga kultūras piedāvājuma radīšanu.

Izveidot nacionālas un reģionālas nozīmes daudzfunkcionālu Muzikālo teātri, nodrošinot daudzveidīgu un kvalitatīvu kultūrvidi, tādējādi palielinot Ogres novada pievilcību, dzīves un darba apstākļus, veicinot ekonomisko attīstību.

Lai palielinātu profesionālās mākslas pieejamību reģionos, nepieciešams izmantot Ogres novada esošo, radošo potenciālu. Būtiska ir jauniešu iesaistīšana, jo viņi ir potenciālie nākotnes mākslas patērētāji un veidotāji.

Nepieciešamības gadījumā Muzikālā teātra tehniskais nodrošinājums ļaus veidot pasākumu tiešraides.

# Muzikālā teātra galvenās mērķa grupas

Muzikālais teātris būs Ogres pilsētas un novada iedzīvotāju kultūras pasākumu vieta, tajā tiks uzvesti starptautiski, nacionāla un reģionālas nozīmes kultūras pasākumi, uzvedumi, mūzikli. Mērķauditorija būs Baltijas valstu muzikālo teātra izrāžu apmeklētāji, kā arī arhitektūras cienītāji.

Ikdienā apmeklētāju plūsmu veidos Ogres, Rīgas, Lielvārdes, Ikšķiles, Salaspils un Ķeguma, kā arī aglomerācijas iedzīvotāji, ņemot vērā, ka Muzikālais teātris atrodas 40 km attālumā no Rīgas, 20 km attālumā no Salaspils, 10 km attālumā no Ķeguma, 20 km attālumā no Lielvārdes, 55 km attālumā no Siguldas, līdz ar to kā aktīvā mērķauditorijas grupa tiek uzskatīta arī minēto novadu iedzīvotāji. Kā aktīvas mērķa grupas tiek plānotas:

* skolēnu grupas;
* ārvalstu un vietējie individuālie tūristi;
* tūristu grupas (Latvijas un ārvalstu, īpaši Lietuvas, Igaunijas, Ziemeļvalstu);
* radošo industriju pārstāvji;
* mūzikas un mākslas profesionāļi;
* pilsētas, novada oficiālie viesi u.c.

Speciālas atlaides biļetēm, pakalpojumiem plānotas mazaizsargāto grupām - ģimenēm ar bērniem, pensionāriem, politiski represētajām personām, trūcīgajām un maznodrošinātajām personām, personām no audžuģimenēm, Černobiļas atomelektrostacijas avārijas seku likvidēšanas dalībniekiem, personām ar invaliditāti u.c.

# Muzikālā teātra ilgtspējīgas darbības nodrošināšana

Viens no svarīgākajiem faktoriem Muzikālā teātra ilgtspējas nodrošināšanai ir tas, ka ēka ir Ogres novada pašvaldības īpašums. Finansiālo patstāvību veicina objekta iekļaušana kultūras pakalpojumu piedāvājumos.

Plānots, ka Muzikālajam teātrim būs vairāki ieņēmumu veidi:

* ES un valsts līdzfinansējums;
* piesaistītais finansējums kultūras, mākslas, atpūtas pasākumu nodrošināšanai;
* biļešu ieņēmumi;
* ieņēmumi no telpu nomas dažādiem koncertiem, teātru uzvedumiem u.c. pasākumiem;
* ieņēmumi no kustamās mantas, tai skaitā inventāra, koncerta darbības nodrošināšanai nepieciešamās tehnikas un instrumentu, tērpu nomas pēc iepriekšējas vienošanās;
* ieņēmumi no valsts pasūtījumiem;
* ārvalstu finansiālās palīdzības līdzekļi;
* juridisko un fizisko personu ziedojumi (dāvinājumi) u.c.

Jāņem vērā, ka ar Muzikālo teātra uzturēšanu un tā sniegto pakalpojumu nodrošināšanu ir nepieciešams plānot pastāvīgos izdevumus, kam jābūt sabalansētiem pret plānotajiem ieņēmumiem.

Plānots, ka Muzikālā teātra darbības izdevumus veido:

* izdevumi par apsaimniekošanu (apkuri, ūdeni un kanalizāciju);
* izdevumi par Muzikālā teātra apkārtnes labiekārtošanu un uzturēšanu;
* izdevumi par patērēto elektroenerģiju;
* izdevumi par apsardzes, ugunsdrošības un videonovērošanas pakalpojumiem;
* izdevumi darbinieku atalgojumam un sociālajām garantijām;
* ar pasākumu organizēšanu saistīti izdevumi;
* izdevumi bukletu, afišu, informatīvu norāžu, karšu izgatavošanu un izplatīšanu;
* izdevumi informācijas materiālu publicēšanai masu medijos.

# Sadarbības partneri

2021. gadā 26. februārī tika uzsākta sadarbība ar Latvijas republikas Kultūras ministriju, noslēdzot nodomu protokolu par Ogres muzikālā teātra izveidošanu Ogres pilsētā. Plānots izveidot sadarbību ar Ogres novada, valsts un Eiropas kultūrizglītības iestādēm:

* Mākslu izglītības kompetences centra Nacionālo Mākslu vidusskolām - Jāņa Rozentāla mākslas skola, Emīla Dārziņa mūzikas skola, Rīgas Doma kora skola, Rīgas Baleta skola - iespēja Ogres muzikālajā teātrī radīt un uzvest savus diplomeksāmenus;
* Jāzepa Vītola Latvijas Mūzikas akadēmija;
* Latvijas Kultūras akadēmija;
* Latvijas Mākslas akadēmija;
* Latvijas Nacionālā Opera un balets;
* Klaipēdas Valsts muzikālais teātris;
* Ogres teātris;
* Ogres Mūzikas un mākslas skola;
* Valsts Kultūrkapitāla fonds;
* Muzikālais teātris būs atvērts dažādām meistarklasēm jaunajiem māksliniekiem - simfoniskā orķestra mūziķiem, diriģentiem, vokālistiem;
* sadarbība un pieredzes apmaiņa ar citām institūcijām Latvijā, Baltijā un Eiropā.

# Infrastruktūras attīstības plānotās darbības

## 10.1.Teritorijas attīstības koncepts

Ogres novada Attīstības programmas Investīciju plāna 2. sadaļas rīcību virziens RV4 augstvērtīgu kultūras pakalpojumu nodrošināšana. 4.1.2. punkta Muzikālais teātris Rīgas ielā 15, Ogrē, Ogres novadā, 4. kārta “Tautas nama pārbūve Rīgas ielā 15, Ogrē” īstenošanu, proti, projekta īstenošanas rezultātā bijušā Ogres Tautas nama ēka tiks pielāgota Muzikālā teātra vajadzībām, aktivizējot kultūras sektoru, sniedzot pakalpojumus ar augstu pievienoto vērtību Ogres novada iedzīvotājiem, Latvijas iedzīvotājiem un ārvalstu viesiem. Projekta ietvaros paredzēta objektam pieguļošās teritorijas labiekārtošana, funkcionāli pielāgojot paredzētajai darbībai un uzsverot vēsturiskās pilsētvides identitāti.

## 10.2.Arhitektūras risinājumi

Tautas nama projekta risinājumi paredz būtiski pārbūvēt esošā Tautas nama iekštelpas, lai saglabātu esošās ēkas arhitektoniskos akcentus - jumta torņus, nemainot ēkas vienkāršo vēsturisko tēlu, un tajā pašā laikā uzlabot abu ēku kopējo funkcionālo loģistiku, skatuvi pārvietojot Muzikālā teātra skatuves tuvumā. Tautas nama 1. stāva m2 sastāda - 2025,3 m2, kur izvietojas mazā skatītāju zāle ar skatuvi, kafejnīca ar nelielām palīgtelpām, gaitenis, kas to savieno ar jaunā teātra vestibilu un galveno ieeju, lai abas ēkas apkalpotu viens ieejas vestibils. Administrācijas telpas ir izvietotas ēkas 2. stāvā, kas sastāda - 925,2 m2 virs kafejnīcas zonas. Ir nodrošinātas atsevišķas ieejas administrācijai un kafejnīcas vajadzībām. Savukārt mazās zāles aizskatuve ir savienota ar tehnisko-noliktavas telpu bloku, kas savienots ar Muzikālā teātra jaunbūves aizskatuves zonu, kas abām ēkām ir vienota. Visi būvdarbi Tautas nama ēkā ir jāveic, ievērojot arhitektoniski mākslinieciskās izpētes noteiktās rekomendācijas.

Muzikālā teātra jaunā būvapjoma tēls - “Ogres Ogle” koncepcija - ovālā forma, kas sasaucas ar Ogres novada pašvaldības nosaukuma pirmo burtu. Lai pēc iespējas izpildītu projektēšanas uzdevumā uzdoto telpu programmu un ierobežotu zemes vienības platību, ēkas pazemes apjoms aizņem teju visu zemes vienību. Būvapjoma paplašināšanu zemes dziļumā ierobežo dolomīta slāņa esamība projektējamā teritorijā, savukārt otrs būtisks ierobežojums ir maksimāli pieļaujamais stāvu skaits konkrētajā teritorijā, kas ir trīs virszemes stāvi. Galvenā ieeja apmeklētājiem ir izvietota ielas līmenī no galvenā laukuma ar plašu vestibilu, no kura paveras plašs skats gan uz esošo Tautas nama ēku, gan jauno koncertzāli.

Kāpnes, kā arī apmeklētāju lifts no vestibila, ved uz pagrabstāvu, kas sastāda - 2213,6 m2, kurā izvietojas apmeklētāju garderobes un labierīcības, tai skaitā ratiņkrēslu lietotājiem (higiēnas telpa). Arī mākslinieku telpas, instrumentu glabātuves, baleta mēģinājuma zāle, ierakstu studija un dažādu speciālā aprīkojuma, piem., audioiekārtu, skatuves gaismu, dekorāciju u.tml. elementu glabātuves izvietojas jaunbūves pagrabstāvā.

Mākslinieku telpas atrodas uz austrumiem no skatuves, palīgtelpas - uz rietumiem no skatuves. Aizskatuves zonā ir paredzēts kravas lifts, kas savieno pagrabstāvu ar piegādes zonu 1. stāvā. Daļa mākslinieku telpas izvietojas arī ēkas 1. stāvā ar savu atsevišķu ieeju un kāpņu telpu, liftu pie tās. Lielā zāle ar skatuvi, orķestra bedri, skatītāju balkoniem izvietojas no pirmā līdz ēkas trešajam stāvam. Mākslinieku telpas un administrācija izvietojas arī ēkas 3. stāvā, kas sastāda 1219,0 m2.

Lielajā zālē maksimālais sēdvietu skaits ir 643, t.sk. 6 – 12 vietas cilvēkiem ratiņkrēslā, mazajā zālē ir 150 sēdvietas (t.sk. iespēja pārvietojamos krēslus aizvietot ar vietām cilvēkiem ratiņkrēslā), kopējais sēdvietu skaits ēkā - 793. Muzikālā teātra fasādes ir veidotas maksimāli caurspīdīgas, gaisīgas – metāls, stikls, gaismai sintezējot kopā ar esošo ēku un tās monolīto tēlu. Tautas namu pārbūvējot, tiks izveidots visplašākais muzikālo žanru piedāvājums: klasiskā un mūsdienu akustiskā mūzika – instrumentālā, vokālā un vokāli – instrumentālā mūzika; kamermūzika; simfoniskā mūzika; džezs; pūtēju orķestru mūzika; teātru performances, u.c.

Zāles dabīgās skaņas avots - reverberācijas laiks atbilstoši saskaņā ar Latvijas Būvnormatīvu 016-15-1., piešķirs būvei laikmetīgu, kultūras pakalpojuma funkciju, kas atbilst mūsdienu Muzikālā teātra žanra tehniskajām prasībām, kas nav pieejams Latvijā.

## 10.3.Inženierkomunikācijas

Tautas nama un Muzikālā teātra ēkas paredzēts pievienot pie visiem nepieciešamajiem inženiertīkliem, risinājumi tiks ietverti būvprojektā. Projekta ietvaros paredzēts nodrošināt ūdensapgādes un kanalizācijas pieslēgumu, siltumapgādes, elektroapgādes, vājstrāvas tīklu izbūvi. Tāpat ir paredzēts izbūvēt lietus kanalizācijas savākšanas sistēmu ēkai un visam Neatkarības laukumam. Teritorijā ir paredzēta jaunas apgaismojuma sistēmas izbūve, kā arī elektronisko sakaru inženiertīklu izbūve. Vides pieejamības nodrošināšanai būvē tiek paredzēts izbūvēt 2 pasažieru liftus, 1 liftu administrācijai, 1 kravas liftu.

## 10.4.Būvakustika un vides aizsardzības pasākumi

Projekts izstrādāts saskaņā ar Latvijas Būvnormatīvu 016-15 “Būvakustika” prasībām. Vides aizsardzības pasākumi nodrošināmi atbilstoši spēkā esošajām normatīvajām prasībām kā būvniecības un ekspluatācijas laikā, tā arī atbilstoši lietotāja prasībām. Būvdarbi organizējami un veicami tā, lai kaitējums videi būtu iespējami mazāks. Objekta realizācijas laikā nav paredzami būtiski faktori, kas paliekoši ietekmētu esošo vidi. Tie tiks veikti antropoloģiski jau ietekmētā vidē un saistīti ar īslaicīgiem tipveida traucējumiem, kuri pastāv būvdarbu veikšanas laikā. Iespējamie avāriju riski saistāmi ar nestandarta situācijām, kas pēc iespējas jāparedz iepriekš un jānovērš to rašanās cēloņi. Būvdarbu laikā nav pieļaujama grunts un gruntsūdeņu piesārņošana. Paredzēt absorbējoša materiāla krājumus naftas produktu savākšanai, ja notiek naftas produktu noplūde, piem. no celtniecības tehnikas. Nav pieļaujama ūdens (arī attīrīta) novadīšana no būvlaukuma pašteces ceļā un nesagatavotās gultnēs. Ūdens atklātās novadīšanas veids jāparedz darbu veikšanas projektā. Veic ražošanas atkritumu — atkritumi, kas radušies ražošanas procesā vai būvniecībā - pārstrādi un reģenerāciju saskaņā ar „Atkritumu apsaimniekošanas likumu“ un MK noteikumiem Nr.199 „Būvniecībā radušos atkritumu un to pārvadājumu uzskaites kārtība.” Visi būvlaukumā radītie atkritumi tiek šķiroti un utilizēti.

# Sagaidāmie stratēģijas īstenošanas ieguvumi un rezultāti

1. Iedzīvotāju iesaiste un sociālā integrācija: mūsdienīgi sakārtota, attīstīta publiskā telpa ir vieta, kur cilvēki no dažādām sabiedrības grupām var satikties un mijiedarboties. Veicina sociālo integrāciju un kopienas sajūtu, savstarpējo sapratni, piedāvājot vietu dažādām aktivitātēm un pasākumiem.
2. Estētika un kultūras bagātinājums: jauni arhitektūras un dizaina risinājumi piešķirt pilsētai estētisku pievienoto vērtību un bagātināt kultūras ainavu. Telpu izmantošana mākslas un kultūras pasākumiem veicinās radošumu un piedāvās kultūras pieredzi iedzīvotājiem.
3. Tūrisms un ekonomika: interesantas, unikālas un labiekārtotas publiskās telpas piesaista ne tikai vietējo iedzīvotāju aktivitāti, bet arī tūristus un veicina ekonomisko attīstību. Restorāni, kafejnīcas, vietēji ražotāji, veikali un citi uzņēmumi gūst labumu no palielinātas apmeklētības, veicinot vietējās ekonomikas izaugsmi.
4. Vides ilgtspēja un infrastruktūra: ērti pieejama un droša vide gājējiem un velosipēdistiem. Estētiski publiskās telpas, vides ilgtspējas principi uzlabo pilsētas vizuālo tēlu un pilsētas ekosistēmu.
5. Vides pieejamība: ievēroti vides pieejamības, no barjerām brīva dizaina, pamatnosacījumi ārtelpā, lai būtu ērti pārvietoties gājējiem un cilvēkiem ar kustību traucējumiem. Vides pieejamība tiks nodrošināta ar segumu, kas organizēts vienā līmenī ar viegli pārvaramiem slīpumiem un kritumiem.
6. Tehnoloģiskā inovācija: digitālā informācijas platforma rada mūsdienīgu vidi un ieinteresētību arī bērnu un jauniešu vidū.
7. Kultūras attīstība un izglītība: vieta mākslas izpausmēm un izstādēm. Tas ne tikai veicina mākslinieku izaugsmi, bet arī mākslinieki un kultūras darbinieki var izmantot Muzikālo teātri kā kultūrtelpu savām idejām un eksperimentiem un piedāvāt sabiedrībai iespēju skatīt kultūras un izglītības pasākumus. Sabiedrības izglītošana par Latvijas vēstures nozīmīgākajām personībām un notikumiem.
8. Nacionālās identitātes veidošana: Muzikālais teātris atspoguļo vietējās identitātes un kultūras vērtības, rada lepnumu par vietu, kurā dzīvo.
9. Dzīves kvalitātes uzlabošana: sakārtota pilsētvide piedāvā sabiedrībai iespēju baudīt mākslu un kultūru, kas var pozitīvi ietekmēt dzīves kvalitāti. Tā piedāvā emocionālu un intelektuālu bagātinājumu, veicinot cilvēku labklājību.
10. Starptautiskā sadarbība: starptautiski nozīmīgi pasākumi un projekti, kas nodrošina kultūras apmaiņu un sadarbību ar citām valstīm, radot starptautisku tīklu. Veicina Ogres atpazīstamību ne tikai Latvijas, bet arī starptautiskajā mērogā.
11. Pievienotā vērtība: kultūras *magnēts -* vienīgais Muzikālais teātris Latvijā, kurš atrodas ainaviski skaisto Ogres un Daugavas upju krustcelēs.

|  |  |  |  |  |  |  |  |
| --- | --- | --- | --- | --- | --- | --- | --- |
| Nr.p.k. | Plānotie rezultāti | 2019 - 2025 | 2026 | 2027 | 2028 | 2029 | Finanšu avoti |
| 1. | Apmeklētāju skaits | 0 | 0 | 0 | 17000 | 100000 | ERAF, valsts, pašvaldība |
| 2. | Atbalstīto kultūras un tūrisma  objektu skaits | 0 | 0 | 0 | 1 | 0 | ERAF, valsts, pašvaldība |

# Publicitātes, komunikācijas pasākumi, sabiedrības iesaiste

Sabiedrības iesaiste, publicitātes un komunikācijas pasākumi tika nodrošināti būvprojekta izstrādes laikā.

Projekts 5.1.1.7. pasākuma "Reģionālās kultūras infrastruktūras attīstība kultūras pakalpojumu piekļūstamības uzlabošanai" ietvaros publicitātes un informācijas izplatīšanas pasākumi atbilst Eiropas Parlamenta un Padomes 2021.gada 24.jūnija regulas Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai 50.pantā, normatīvajā aktā, kas nosaka kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027.gada plānošanas periodā un Eiropas Savienības fondu 2021.–2027. gada plānošanas perioda un Atveseļošanas fonda komunikācijas un dizaina vadlīnijās noteiktajam.

Efektīva komunikācija un sabiedrības iesaiste ir būtisks Ogres Muzikālā teātra attīstības stratēģijas elements.

Tiks izstrādāta ilgtermiņa mārketinga stratēģija, kas ietvers pasākumus kultūrtūrisma veicināšanai un dažādu mērķauditoriju informēšanai, tostarp starptautiskā līmenī, lai sekmētu teātra apmeklētāju plūsmas pieaugumu. Kanālu izvēle komunikācijai:

1. Oficiālā tīmekļa vietne: informācija par projektu, mērķiem un sasniegumiem.

Ogres novada pašvaldības un Muzikālā teātra oficiālajās tīmekļa vietnēs tiks nodrošināta aktuāla un pieejama informācija par teātra darbību, projektiem un pasākumiem, tostarp ar atbalsta apjomu samērīgs apraksts par projektu, tā mērķiem un rezultātiem, uzsverot, ka tas līdzfinansēts ar Eiropas Savienības un citu finansējuma avotu atbalstu.

1. Sociālie tīkli: Facebook, Instagram, LinkedIn uc.

Ogres novada pašvaldības un Muzikālā teātra sociālo mediju platformās regulāri tiks publicēta aktuāla un pieejama informācija par teātra darbību, kā arī veicināta sadarbība ar citiem sociālo tīklu kontiem, lai nodrošinātu efektīvu informācijas apriti Latvijas un starptautiskā mērogā.

1. Vizuālie materiāli: informatīvie stendi labi redzamās vietās par  Ogres Muzikālā teātra pasākumiem.

Sabiedrībai skaidri redzamā vietā plānots uzstādīt vienu informatīvo stendu, kurā izklāstīta informācija par projektu un uzsvērts no Eiropas Savienības fondiem u.c. finansējuma avotiem saņemtais atbalsts.

1. Mediji: Ogres novada laikraksts “Savietis” un plašu saziņas kanāli (drukas mediji, digitālie mediji, radio, TV kanāli un raidījumi.

ES līdzfinansēta projekta 5.1.1.7. pasākuma “Reģionālās kultūras infrastruktūras attīstība kultūras pakalpojumu piekļūstamības uzlabošanai” ietvaros tiks iesaistīta sabiedrība, lai atbilstu šādiem Jaunā Eiropas “Bauhaus” kritērijiem:

* **Ilgtspējība**

Paredzētajām projekta darbībām jāmazina ietekme uz vidi, jāsekmē saimnieciskā darbība, jāveicina esošo resursu efektīva izmantošana. Projekts var palīdzēt aizsargāt klimatu, palielināt noturību pret klimata pārmaiņām, samazināt resursu patēriņu un piesārņojumu, veicinot dabai draudzīgu dizainu un tuvuma aprites ekonomiku. Projekts veicina esošo telpu un pilsētas centra atdzīvināšanu, atkārtoti izmantojot esošo, bet patreiz neapdzīvoto ēku.

Projektā tiek veidoti pilsētas zaļie koridori aktīvai mobilitātei, lai uzlabotu transporta infrastruktūru un mainītu mobilitātes modeļus.

* **Estētika**

Projekts veicinās estētiku, t.i. kvalitāti, skaistumu un stilu, vairojot pieredzes kvalitāti un estētisko vērtību, kas neaprobežojas ar tīru funkcionalitāti infrastruktūras aspektos vai radītajās, vai pārveidotajās publiskajās telpās. Ar estētisko un kultūras līdzekļu palīdzību šis projekts veicinās piederības sajūtu un lepnumu par attiecīgo vietu, tas atbilst kopējam telpiskajam kontekstam un arhitektūras stilam. Kultūras vērtības (mantojums, māksla, zināšanas utt.) un īpaša estētiskā pieredze ir unikāla, un projekts savieno novatorisku estētiku ar vietas kultūras mantojumu. Kultūras un mākslas pasākumi tiks izmantoti, lai stiprinātu sociālo mijiedarbību.

* **Iekļaušana**

Projekts veicinās iekļaušanu ar tādu darbību palīdzību, kas izmanto daudzveidību, līdzvērtīgu sociālo iekļaušanu un “dizains visiem” principus, kā arī palielina fizisko, ekonomisko pieejamību un kopību. Tas ietver cīņu pret telpisko segregāciju un izolētību, iespēju sekmēšanu dažādām kopienas daļām mijiedarboties, atbalstu neaizsargātākajiem kopienas locekļiem, galveno pakalpojumu pieejamību, ērtības un telpas sociālai iesaistei. Kopumā projektiem vajadzētu veicināt solidaritāti un veidot saskarsmes punktus kopienām.

Tiks nodrošināta vides pieejamība, kā arī telpu pieejamība cenu ziņā sociāli mazaizsargātām cilvēku grupām. Izstrādājot projekta pieteikumu finanšu piesaistei, tiks organizētas tikšanās ar iedzīvotājiem, lai sniegtu priekšlikumu Muzikālā teātra attīstībai un veicinātu kopības sajūtas lēmumu pieņemšanā.

Projekts nodrošina tā aktivitāšu ekonomisko pieejamību, ieguvumus sabiedrībai un izmaksu dalīšanu, piemēram, sniedzot pienesumu vietējiem uzņēmējiem.

Projekts sasaista kopā dažādus cilvēkus un puses gan ar fiziskas infrastruktūras, gan digitālu rīku palīdzību – iespēju robežās tiks nodrošināta koncertu vērošana attālināti.

Viens no Jaunā Eiropas “Bauhaus” kritērijiem ir līdzdalība un starpdisciplināra pieeja. Saskaņā objekta attīstības stratēģiju un tā īstenošanu, kā arī konkrēta projekta, piemēram, Ogres Muzikālā teātra pārbūvei būtu jāaptver konkrēti partneri.

Muzikālā teātra īstēnošanai kā svarīgs partneris būtu no valsts puses Kultūras ministrija, citas valsts institūcijas, kā arī citi sadarbības partneri.